**EXTRAS-RAPORT**

**referitor la *Prezentarea publicӑ a Raportului privind organizarea alegerilor pentru Senat și Camera Deputaților din anul 2020***

Autoritatea Electorală Permanentă (AEP) a organizat, ȋn data de 17 martie 2021, *Prezentarea publică a Raportului privind organizarea alegerilor pentru Senat și Camera Deputaților din anul 2020*.

Scopul videoconferinței a fost prezentarea activităților întreprinse de Autoritatea Electorală Permanentă în organizarea alegerilor parlamentare din anul 2020.

La evenimentul desfășurat prin intermediul platformei Microsoft Teams au participat reprezentanți din partea urmӑtoarelor instituții și entitӑți implicate ȋn organizarea procesului electoral:

* Ministerul Afacerilor Interne (MAI)
* Ministerul Afacerilor Externe (MAE)
* Serviciul de Transmisiuni Speciale (STS)
* Poșta Românӑ
* Agenția Naționalӑ de Integritate (ANI)
* Consiliul Național pentru Studierea Arhivelor Securitӑții (CNSAS)
* Consiliul Național al Audioizualului (CNA)
* reprezentanți ai partidelor politice parlamentare și ai Grupului parlamentar al minorităţilor naţionale
* membri ai societății civile (Expert Forum, Declic, IPP, Rezist Zürich, The Diaspora Initiative, DOR - Romanian Diaspora, Diaspora Civică Berlin)
* reprezentanți ai mass-media.

De asemenea, la eveniment au participat și reprezentanți din partea Comisiei Electorale Centrale a Republicii Moldova, ȋn virtutea cooperӑrii strânse și a Memorandumului de colaborare încheiat în anul 2019.

În deschiderea evenimentului, președintele Autorității Electorale Permanente a mulțumit tuturor persoanelor și autorităților implicate în organizarea în cele mai bune condiții a scrutinului din data de 6 decembrie 2020.

 Oficialul AEP a declarat că, *deși contextul desfășurării alegerilor în anul 2020 a fost unul dificil, datorită instituțiilor și persoanelor implicate, care au dat dovadă de competență și dedicare, scrutinul a putut fi organizat la termen, având în vedere faptul că la începutul anului 2020, ca urmare a declanșării pandemiei de COVID-19, se discuta amânarea celor două scrutine.*

Pentru prezentarea *Raportului privind organizarea alegerilor pentru Senat și Camera Deputaților din anul 2020* au luat cuvântul Şeful *Departamentului legislație, contencios electoral, relația cu Parlamentul și Uniunea Europeană*, Directorul general al *Departamentului informatizarea proceselor electorale*, Directorul general al *Departamentului logisticӑ electoralӑ*, Şeful *Departamentului coordonarea organismelor electorale*, Şeful *Departamentului cooperare internaționalӑ,* precum și Directorul *Direcției prevenție și monitorizare* din cadrul *Departamentul de control al finanțӑrii partidelor politice și a campaniilor electorale*.

Şeful *Departamentului legislație, contencios electoral, relația cu Parlamentul și Uniunea Europeană* a prezentat activitӑțile ȋntreprinse de cӑtre Departamentul pentru organizarea alegerilor parlamentare din anul 2020. Astfel, au fost inițiate modificӑri legislative care sӑ faciliteze accesibilitatea procesului electoral atât pentru alegӑtori cât și pentru candidați, respectând ȋn același timp termenele legale și prevenind posibilitatea rӑspândirii virusului Covid-19.

Şeful *Departamentului legislație, contencios electoral, relația cu Parlamentul și Uniunea Europeană* a descris ȋmbunӑtӑțirile aduse legislației ȋn materie pentru competitorii electorali ȋn ceea ce privește atât colectarea semnӑturilor ȋn format electronic cât și pentru depunerea candidaturilor ȋn același format, totodatӑ subliniind necesitatea perfecționӑrii cadrului legal existent.

 De asemenea, șeful *Departamentului legislație, contencios electoral, relația cu Parlamentul și Uniunea Europeană* a evidențiat demersurile pe care le-a fӑcut AEP fațӑ de Parlament ȋn vederea realizӑrii unui Cod Electoral care sӑ unifice legislația electoralӑ și sӑ fie valabil pentru fiecare tur de scrutin.

Directorul general al *Departamentului informatizarea proceselor electorale* a enumerat principalele elemente utilizate ȋn organizarea alegerilor parlamentare din sfera noilor tehnologii și platforme digitale, atât de utile pentru cetățeni, dar și pentru întregul proces electoral, respectiv:

* Sistemul informatic de monitorizare a prezenței la vot și de prevenire a votului ilegal - SIMPV;
* Sistemul informatic de centralizare a datelor din procesele-verbale - SICPV;
* Aplicația privind centralizarea candidaturilor - SILC;
* Registrul electoral;
* Portalul [www.votstrainatate.ro](http://www.votstrainatate.ro) (aplicația pentru înregistrarea votului prin corespondență și la secțiile de votare din străinătate) și aplicația de monitorizare a finanțării partidelor politice care reprezintă mecanisme ce reconciliază și armonizează, noile tehnologii cu legislația electorală, astfel încât cadrul legal să se adapteze la progresul tehnologic;
* Implementarea soluției tehnice de *blockchain* în SIMPV și SICPV, informațiile privind prezența la vot și rezultatele alegerilor fiind înregistrate în timp real și făcute publice la adresa <https://voting.roaep.ro>, ceea ce a permis verificarea imediată sau ulterioară a integrității datelor înregistrate.

Directorul general al *Departamentului logisticӑ electoralӑ* a vorbit despre organizarea secțiilor de votare din țarӑ, respectiv despre Registrul secțiilor de votare. Directorul general al *Departamentului logisticӑ electoralӑ* a descris importanța asigurӑrii accesibilitӑții alegӑtorilor ȋn secția de votare, și pașii efectuați pentru repectarea normelor de igienӑ și sӑnӑtate ȋn incinta secțiilor de votare prin asigurarea condițiilor necesare votӑrii ȋn timpul pandemiei. Pentru alegerea Senatului și a Camerei Deputaților din anul 2020 au fost organizate cu 8 mai multe secții de votare față de cele pentru alegerile locale din același an.

Totodatӑ, directorul general al *Departamentului logisticӑ electoralӑ* a precizat cӑ pentru buna desfășurare a alegerilor parlamentare din anul 2020, AEP a realizat operațiuni de verificare, prelucrare şi actualizare a datelor şi informațiilor cuprinse în Registrul secţiilor de votare din țară, a soluționat solicitările de aviz de modificare a delimitărilor sediilor secţiilor de votare și a acordat sprijin primarilor pentru realizarea unor corecții ale erorilor materiale privind denumirea sediului și a adresei secțiilor de votare pentru toate unitățile și subdiviziunile administrativ-teritoriale.

Şeful *Departamentului coordonarea organismelor electorale* a menționat cӑ activitatea Biroului Electoral Central nu a fost ȋntreruptӑ ȋn ciuda pandemiei și s-a asigurat continuu ȋndrumarea și suportul membrilor birourilor electorale de circumscripție. Totodatӑ, Şeful *Departamentului coordonarea organismelor electorale* a descris platforma [www.votstrainatate.ro](http://www.votstrainatate.ro) și modalitӑțile de ȋnscriere la votul prin corespondențӑ sau la secție, acțiune dedicatӑ exclusiv românilor din strӑinӑtate. Platforma [www.votstrainatate.ro](http://www.votstrainatate.ro) a fost pusӑ ȋn funcțiune la data de 1 aprilie 2020 și promovatӑ prin diferite clipuri video efectuate *in-house*.

De asemenea, facilitarea accesului persoanelor la ȋnscrierea în Corpul experților electorali s-a realizat ȋncӑ de la ȋnceputul anului printr-o aplicație de ȋnscriere. Astfel, persoanele care au dorit să devină experți electorali au putut depune la birourile județene ale AEP o cerere prin care au solicitat să susțină examenul on-line. Platforma pe care s-au organizat examenul a fost accesibilă on-line, iar acesta s-a putut susține inclusiv pe terminale mobile. Toate procedurile dedicate experților electorali au fost ȋnsumate ȋn *Manualul expertului electoral*, realizat de departamentul de specialitate.

Pentru desemnarea operatorilor de calculator și a experților electorali au fost rulate aplicații de tragere la sorți. Repartizarea computerizată a operatorilor a fost realizatӑ în direct, pe Internet, ȋn scopul transparentizӑrii acestui proces. Totodatӑ, s-a creat adresa votstrainatate@roaep.ro prin care s-a rӑspuns tuturor cererilor, reclamațiilor și solicitӑrilor alegӑtorilor și au fost eleborate in-house tutoriale video care redau ȋn totalitate activitatea din cadrul secției de votare, precum și materiale de instruire pentru prefecți, subprefecți și primari.

Şeful *Departamentului cooperare internaționalӑ,* a expus activitatea Departamentului cooperare internaționalӑ care are rolul de a promova imaginea Autorității Electorale Permanente în spațiul public național și internațional și de a asigura o comunicare constantă, activă și eficientă cu alegătorii, cu societatea civilă, autoritățile implicate în organizarea alegerilor, organismele de management electoral omoloage și organizațiile internaționale cu responsabilități în domeniul electoral, și aretotodată misiunea de a sprijini departamentele de specialitate ale Autorității în vederea diseminării informațiilor și schimbului de bune practici în domeniul electoral.

Cele mai importante acțiuni ale Departamentului din timpul alegerilor parlamentare au fost:

* Instalarea unei centrale telefonice de tip call-center, prin intermediul căreia au fost oferite răspunsuri la peste 2500 de solicitări telefonice. Ținând cont de numărul mare de solicitări primite din partea alegătorilor, a candidaților și a colaboratorilor AEP (experți electorali și operatori de calculator), a fost instalată, cu sprijinul Serviciului de Telecomunicații Speciale (STS), o centrală telefonică de tip call-center gestionată de către DCI. În perioada 6-9 decembriepersonalul din cadrul DCI a fost disponibil 24/24 pentru a asigura fluxul comunicării cu departamentele de specialitate în vederea atribuirii mandatelor;
* Realizarea a 8 clipuri video care ȋn perioada electorală au beneficiat de publicitate plătită, în valoare de aproximativ 18.000 de euro pe Facebook, YouTube și în rețeaua Google prin Google ADS;
* Bugetul pentru campaniile de informare a crescut de 12 ori comparativ cu anul 2019, când costurile publicității online abia ajungeau la 1.500 de euro pentru alegerile prezidențiale. Publicitatea plătită a generat peste 1.000.000 de interacțiuni (acoperire, vizualizări, aprecieri, distribuiri, comentarii), peste 5.000.000 de impresii pe pagina de Facebook și peste 1.500.000 de vizualizări ale clipurilor pe YouTube și în rețeaua Google Display;
* Colaborarea cu asociațiile românilor care locuiesc în străinătate pentru promovarea materialelor informative în format electronic, solicitând în același timp sprijinul acestora în promovarea platformei [www.votstrainatete.ro](http://www.votstrainatete.ro)
* Realizarea ȋndrumarului alegӑtorului din țarӑ la alegerile parlamentare și a ȋndrumarului alegӑtorului cu domiciliul sau reședința ȋn strӑinӑtate;
* Asigurarea spațiului necesar activității de relații cu presa a Biroului Electoral Central ȋn timpul perioadei electorale prin achiziția unui cort de evenimente;
* Eliberarea de acreditări, pentru asociații, fundații, reprezentanți ai mass-media străine și observatori internaționali;
* Organizarea unui *Program electoral de observare a alegerilor pentru Camera Deputaților și Senatului*, cu participare internațională, care s-a desfășurat exclusiv în ziua alegerilor din data 6 decembrie 2020.

Directorul *Direcției prevenție și monitorizare* din cadrul *Departamentul de control al finanțӑrii partidelor politice și a campaniilor electorale* a prezentat principalele activitӑți desfӑșurate de cӑtre

Departamentul de  finanțare a partidelor politice și a campaniilor electorale și a precizat cӑ, având în vedere condițiile speciale generate de pandemie, o serie de mandatari financiari și-au comunicat documentele în format electronic, asumate prin semnătură electronică certificată, sau o serie de mandatari financiari coordonatori au depus documentele pentru competitorii electorali. Totodatӑ, unii mandatarii financiari județeni au depus documentele la sediul central al Autorității Electorale Permanente.

La data înregistrării la Autoritatea Electorală Permanentă, mandatarii financiari au primit un cod unic de identificare al competitorului electoral, urmând ca acesta să fie imprimat pe toate materialele de propagandă electorală produse și utilizate în campania electorală aparținând competitorului electoral pe care îl reprezintă. Totodatӑ, reprezentantul AEP a precizat cӑ s-a putut observa o creștere a numărului de partide politice care au participat la alegerile pentru Senat și Camera Deputaților față de anul 2016, determinată de creșterea numărului de partide politice înființate, ca urmare a modificării legislației în vigoare. Alte activitӑți ale Departamentului s-au referit la răspunsurile pentru solicitările competitorilor electorali cu privire la aplicarea Legii nr. 334/2006 și la soluționarea sesizărilor formulate de diferite persoane. De asemenea, s-au centralizat întrebările și răspunsurile transmise competitorilor electorali în perioada preelectorală și în perioada electorală, care s-au publicat pe site-ul AEP [www.finantarepartide.ro](http://www.finantarepartide.ro) sub titlul “ÎNTREBĂRI și RĂSPUNSURI UTILE - CAMPANIA ELECTORALĂ LA ALEGERILE PENTRU SENAT ȘI CAMERA DEPUTAȚILOR DIN 6 DECEMBRIE 2020”

La finalul prezentării publice, președintele AEP a declarat că sunt analizate, pentru implementarea pe viitor, și alte metode și sisteme alternative de vot, precum votul prin Internet, în acest sens fiind deja stabilite contacte cu organismele de management electoral omoloage din Franța și Olanda.

**Concluzii**

Activitatea AEP ȋn timpul alegerilor parlamentare din anul 2020 s-a axat ȋn principal pe o comunicare transparentă cu cetățenii, în special prin campanii de comunicare privind metodele de vot și măsurile de prevenire a răspândirii COVID-19, votul în străinătate și procedurile existente în secțiile de vot și realizarea unei game largi de materiale de informare (videoclipuri, ghiduri, tutoriale, îndrumare), în limbaj accesibil.

Cetățenii români cu domiciliul sau reședința ȋn străinătate au avut la dispoziție două zile pentru a-și exercita dreptul de vot la secțiile de votare: 5 și 6 decembrie 2020 iar pentru a evita aglomerația din secțiile de votare, românii din diaspora au putut opta pentru a vota prin corespondență, 35.808 cetățeni alegând să își exercite votul prin această metodă. A fost posibilă solicitarea urnei mobile atât pentru persoanele netransportabile din motive de boală, invaliditate sau privare de libertate, cât și pentru persoanele care se aflau în carantină sau izolare, fiind suspecte sau depistate pozitiv cu virusul COVID-19. Secțiile de votare au fost dotate cu termometru fără contact, dezinfectant, măști și mănuși. Regulile generale ȋn ziua alegerilor au privit obligativitatea purtării măștii și dezinfectării cetățenilor, păstrarea distanței de 1 m față de ceilalți alegători și respectarea numărului de maximum 15 persoane care pot fi prezente în același timp în secția de votare.

Criza sanitară generată de pandemia de COVID-19 a schimbat optica privind organizarea și desfășurarea alegerilor, iar Autoritatea Electorală Permanentă și principalii săi parteneri instituționali, respectiv Ministerul Afacerilor Interne, Serviciul de Telecomunicații Speciale și Ministerul Afacerilor Externe, au reușit să identifice instrumente legale și administrative potrivite pentru desfășurarea procesului electoral în condiții optime.

În fața tuturor provocărilor apărute, Autoritatea Electorală Permanentă și partenerii săi instituționali au demonstrat pe întreaga duratӑ a perioadei electorale determinarea de a se adapta cât mai eficient posibil la toate schimbările și cerințele impuse de contextul actual.

În evaluarea realizată de către Autoritatea Electorală Permanentă la încheierea scrutinului din data de 6 decembrie 2020, s-a constatat că alegerile pentru Senat și Camera Deputaților s-au desfășurat într-un mod corect, liber, fără incidente și cu deplina respectare a regulilor sanitare, de distanțare fizică și socială.

Activitatea AEP ȋn organizarea alegerilor parlamentare din anul 2020 a fost salutatӑ de MAE, CNSAS, Poșta Românӑ, precum și de societatea civilӑ și de reprezentantul Grupului parlamentar al minorităţilor naţionale, care au mulțumit pentru excelenta colaborare și organizare a scrutinului. Prezentarea publică a *Raportului privind organizarea alegerilor pentru Senat și Camera Deputaților din anul 2020* poate fi vizionată pe canalul oficial de YouTube al AEP, accesând linkul <https://bit.ly/38OR8Yk>